আগেই ‘এবেলা’ লিখেছিল, ব্যাঙ্কশাল আদালতের মুখ্য জজকে চিঠি লিখে তিনি জানিয়েছিলেন, জেলের মধ্যে অফিস না-করতে দিলে আমরণ অনশন করবেন। তাঁর সেই আবেদনের শুনানি হওয়ার কথা আগামী ৩ ডিসেম্বর। তার আগেই নাটকীয়ভাবে জলপাইগুড়ির আদালতের গরাদে মাথা ঠুকে রক্ত ঝরালেন রোজভ্যালি-কর্তা গৌতম কুণ্ডু। তার আগে আমরণ অনশনের হুমকিও দিলেন তিনি। পুলিশের বিরুদ্ধে ‘অসহযোগিতা’ এবং বন্দি হিসাবে জেল কর্তৃপক্ষের বিরুদ্ধে ‘বৈষম্যমূলক আচরণে’র অভিযোগও তুললেন।
ঘটনাচক্রে, এদিনই মুখ্যমন্ত্রী মমতা বন্দ্যোপাধ্যায় হাওড়ার আমতায় এক সভায় বলেন, ‘‘আজকাল আবার নতুন খেলা…! খেয়েদেয়ে বলছে, আমায় ছেড়ে দাও! অনশন করব। ওরে, অনশন করা এত সহজ নয়! আমি করেছিলাম ছাব্বিশ দিন। তোদের দ্বারা হবে না। কারণ, তোদের ডেডিকেশন নেই।’’ কারও নাম না-করলেও মমতার ওই কটাক্ষ কিছুদিন আগে জেলে অনশনরত কুণাল ঘোষ এবং অনশনের হুমকি-দেওয়া গৌতমকে লক্ষ্য করেই বলে মনে করা হচ্ছে।
আদালতে এবং জেলে নানা কাণ্ডকারখানা ঘটিয়ে এতদিন পুলিশকে বার বার ‘বিড়ম্বনা’য় ফেলেছেন সারদা-কাণ্ডে ধৃত তৃণমূলের সাসপেন্ডেড সাংসদ কুণাল। গৌতম সম্ভবত তাঁকেই অনুসরণ করছেন। কুণাল জেলে ঘুমের ওষুধ খেয়ে আত্মহত্যার চেষ্টা করেছিলেন। গৌতম মাথা ঠুকলেন জেলের গরাদে! সুনীল মজুমদার নামে এক আমানতকারীর দায়ের-করা অভিযোগের প্রেক্ষিতে এদিন পুলিশ জলপাইগুড়ি আদালতে হাজির করায় গৌতমকে। তাঁকে দেখতে ভিড় জমে যায়। সংবাদমাধ্যমকে দেখে গরাদের ভিতর থেকে গৌতম বলেন, ‘‘সংস্থার যথেষ্ট আমানত ও সম্পত্তি রয়েছে। আমানতকারীরা যে টাকা ফেরত পাবেন, তা ওই সম্পত্তি এবং আমানত থেকে অনেক কম। অথচ টাকা ফেরত দিতে আমায় সুযোগ দেওয়া হচ্ছে না। কেন্দ্র-রাজ্য কেউ সাহায্য করছে না। এনফোর্সমেন্ট ডিরেক্টরেট এবং সিবিআই ইচ্ছাকৃতভাবে বাধা সৃষ্টি করছে। প্রথমদিন থেকে এ কথা বলে আসছি। কেউ শুনছে না।’’
গৌতমকে মুখ খুলতে দেখে পুলিশ তাঁকে সরিয়ে নিয়ে যাওয়ায় চেষ্টা করলে উত্তেজিত গৌতম দু’হাত দিয়ে গরাদ আঁকড়ে ধরে সেখানে মাথা ঠুকতে শুরু করেন। চিৎকার করে বলতে থাকেন, ‘‘আমি মরতে চাই! দাবি না-মানলে আত্মহত্যা করব! আমি মারা গেলেই সব শেষ হবে! এর প্রতিবাদে আমি আমরণ অনশন শুরু করছি।’’ তাঁকে হাসপাতালে নিয়ে গিয়ে চিকিৎসা করতে চেয়েছিল পুলিশ। কিন্তু তিনি তাতে রাজি হননি। শেষপর্যন্ত গৌতমকে ওই অবস্থাতেই কলকাতায় ফিরিয়ে আনা হয়েছে।